b'\n_START_ARTICLE_\nDragica \xc4\x8cade\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\nRojena je bila v Ljubljani. Kasneje se je z dru\xc5\xbeino preselila v Maribor, kjer je pre\xc5\xbeivela svoja mladostna leta. Na Prvi gimnaziji je obiskovala mladinski kiparski kro\xc5\xbeek, ki ga je vodil Gabrijel Kolbi\xc4\x8d, ob\xc4\x8dasno pa sta ga obiskovala tudi uveljavljena kiparja Vlasta Zorko in Slavko Tihec._NEWLINE_\xc5\xa0tudij na Akademiji za upodabljajo\xc4\x8do umetnost v Ljubljani je zaklju\xc4\x8dila z diplomo leta 1963 pri akademskem slikarju Borisu Kalinu. Pri njem je nadaljevala in kon\xc4\x8dala tudi specialko._NEWLINE_Leta 1965 se je poro\xc4\x8dila z akademskim kiparjem Tonetom Lapajnetom. Leta 1966 je sodelovala na Forma vivi v Kostanjevici. Naslednje leto je pridobila status svobodne umetnice. \xc5\xa0tudijsko se je izpopolnjevala v Londonu. Leta 1975 se je zaposlila kot likovna pedagoginja. Leta 1982 je postala docentka za kiparstvo. Leta 1989 je za\xc4\x8dela pou\xc4\x8devati na Pedago\xc5\xa1ki fakulteti v Ljubljani, kjer je leta 1998 dobila naziv redna profesorica. Od leta 1991 do 1996 je pou\xc4\x8devala tudi na Pedago\xc5\xa1ki fakulteti v Mariboru. Trenutno pou\xc4\x8duje keramiko na Oddelku za oblikovanje na ALUO Univerze v Ljubljani._NEWLINE_Napisala je dve knjigi o kiparstvu: Glina, les, papir, kovina , Mladinska knjiga, Ljubljana,1983 in Od glave do portreta. Modeliranje z glino, Debora, Ljubljana, 2000._NEWLINE_Dragica \xc4\x8cade\xc5\xbe ustvarja predvsem v lesu in glini malo in monumentalno plastiko. Les oblikuje z motorno \xc5\xbeago. Njen umetni\xc5\xa1ki izraz je ekspresiven in poteza odlo\xc4\x8dna. Obi\xc4\x8dajno ustvarja v zaklju\xc4\x8denih ciklih: Sarkofagi, Pal\xc4\x8dki, Vrata, Olesenele sence,... Zna\xc4\x8dilni so njeni simboli\xc4\x8dni, iz dveh ali ve\xc4\x8d oblik sestavljeni kipi. V slovenskem kiparstvu je \xc4\x8cade\xc5\xbeeva hkrati s skupino neokonstruktivistov (1968-1972) uresni\xc4\x8dila konstruktivisti\xc4\x8dne te\xc5\xbenje. Sodi med najpomembne\xc5\xa1e slovenske moderniste._NEWLINE_Od leta 1963 je sodelovala na \xc5\xa1tevilnih razstavah, umetni\xc5\xa1kih delavnicah in kiparskih simpozijih doma in na tujem.  Do leta 2015 je imela ve\xc4\x8d sto razstav. V dosedanjem ve\xc4\x8d kot petdesetletnem ustvarjanju je prejela \xc5\xa1tevilne nagrade. \xc5\xbde leta 1965 je prejela \xc5\xa0tudentsko Pre\xc5\xa1ernovo nagrado na ALU. Leta 1986 je prejela Nagrado Pre\xc5\xa1ernovega sklada za kiparski cikel Asociacije na Pompeje. Leta 2003 je prejela \xc5\xbdagarjevo nagrado za \xc5\xbeivljenjsko delo na podro\xc4\x8dju \xc5\xa1olstva in leta 2004 naziv zaslu\xc5\xbena profesorica Univerze v Ljubljani._NEWLINE_Ve\xc4\x8dino svojega opusa ustvarjenega v lesu je ob pregledni razstavi leta 1996 podarila Galeriji Bo\xc5\xbeidar Jakac, Kostanjevica na Krki. Njena dela so v zbirkah Moderne galerije v Ljubljani, Umetnostne galerije v Mariboru, Galerije Miklova hi\xc5\xa1a v Ribnici in drugod._NEWLINE_Zadnja leta najve\xc4\x8d ustvarja v glini. Je pobudnica, ustanoviteljica in organizatorka Mednarodnega trienala keramike UNICUM.'